**Transkript izjave potpredsjednika Vlade i ministra vanjskih poslova i evropskih integracija Igora Lukšića tokom drugog dana posjete Londonu**

London, 30.10.2013.

Sastanak je bio zaista jako dobar i jako konkretan, s obzirom da smo razgovarali o našim evropskim ambicijama, o onome što slijedi. Dakle, tiče se daljeg nastavka evropskog procesa pregovaranja kroz otvaranje poglavlja 23 i 24, ali isto tako i naših NATO ambicija, imajući u vidu da je prije neki dan započeo i formalno četvrti Akcioni plan za članstvo u kome praktično tretiramo sva ona ključna pitanja, kako bi u narednom periodu dobili pozivnicu za članstvo u NATO. To je interesantna tema, zato što je Velika Britanija zemlja koja veoma snažno podržava dalje širenje i Evropske unije i NATO-a, i uvjek je bila saveznik kada su naše ambicije u pitanju. Takođe je ovo bila jako dobra prilika da razgovaramo o regionalnoj saradnji i potrebi da zemlje našeg regiona osnaže svoju saradnju, kako bi do kraja materijalizovale ono što su naše ambicije, a to je ubrzanje procesa evropskih integracija kroz vrlo konkretne aspekte saradnje, bilo da je u pitanju infrastruktura ili smanjivanje poslovnih barijera, odnosno dalji napori kada je u pitanju borba protiv organizovanog kriminala. Jer, u cjelini, to je izazov za naš region i samim tim i ekonomski oporavak ili privlačenje investicaja su u dobroj mjeri vezani i za napredak svih zemalja, kada je vladavina prava u pitanju.

Razgovarali smo i o ekonomskim aspektima saradnje. Dakle, mogućnost izgradnje Jadransko-Jonskog gasovoda kao produžetka Transjadranskog gasovoda je projekat za koji je posebno British Pertoleum zainteresovan, jer je jedan od ključnih igrača na tom projektu. Crna Gora, zajedno sa zemljama u regionu, radi da dođemo do jedne vrste Memoranduma o razumijevanju sa British Petroleumom. Takođe, vrlo ohrabrujemo britanske kompanije da učestvuju u našem tenderu za istraživanje nafte i gasa, a ono što je takođe veoma značajno jeste i održavanje regionalne konferencije – Biznis konferencije koja se planira za februar mjesec, na kojoj će i Crna Gora učestvovati, koja se organizuje podsredstvom Forin ofisa i Evropske banke za obnovu i razvoj. Tako da su to sve, uz okolnost da svake godine imamo više turista iz Britanjije i više investicija u oblasti turizma, dobri indikatori da ne samo da su naši odnosi u političkoj ravni u uzlaznoj putanji, već i da imaju svoju krajnje konkretnu manifestaciju u projektima.